Il-Prim Ministru ta’ New Zealand, Jacinda Ardern, sa ftit jiem oħra għandha tħabbar ir-riformi dettaljati għal-liġijiet dwar il-pussess tal-armi tan-nar f’pajjiżha.  Dan wara l-attakk terroristiku ta’ nhar il-Ġimgħa fi Christchurch fejn aggressur supremaċista kien daħal f’żewġ moskej u massakra mal-50 persuna innoċenti. Il-qattiel, Brenton Tarrant, ta’ nisel Awstraljan, qed ikun akkużat dwar omiċidju tal-massa. Intant, Ardern  qalet li l-Kabinett tagħha kien appoġġja l-bidliet fil-liġijiet dwar l-armi ‘fi prinċipju’ u għalkemm ma żvelatx dettalji speċifiċi waqt konferenza tal-aħbarijiet, hi sostniet li ‘dawn (id-dettalji) se jsiru magħrufa dalwaqt’. Jacinda Ardern irreferiet mill-ġdid ‘għall-azzjonijiet terroristiċi li heżżew pajjiż’ u insistiet li r-riformi li se jkunu implimentati għandhom jgħollu l-livell tas-sigurtà għall-poplu fi New Zealand. Filwaqt li l-Viċi-Prim Ministru ta’ New Zealand Winston Peters kien tkellem, qabel, kontra r-riformi għal dawn il-liġijiet, hu kien preżenti maġenb Ardern waqt il-konferenza u insista li ‘hu qed jappoġġjaha bis-sħiħ f’dan l-impenn.’ Peters hu membru ewlieni tal-koalizzjoni li fil-preżent qed tamministra f’Wellington. Jacinda Ardern irreferiet ukoll għal investigazzjoni li se ssir ‘dwar l-iżviluppi li wasslu għall-attakki’ u dwar jekk ‘setgħetx saret xi ħaġa differenti li setgħet evitt il-qtil tal-massa.’ Dan meta l-Pulizija qalu li l-qattiel uża armamenti tipiċi ‘għal waqt xi assalt militari’ u li dawn kienu modifikati ‘biex iħallu impatt aktar qerriedi’. Il-modifikazzjoni tal-armi b’dan il-mod huwa legali taħt il-liġijiet attwali fi New Zealand.